b'\n_START_ARTICLE_\nVseno\xc4\x8dno bdenje (Rahmaninov)\n_START_PARAGRAPH_\nVseno\xc4\x8dno bdenje (rusko \xd0\x92\xd1\x81\xd0\xb5\xd0\xbd\xd0\xbe\xd1\x89\xd0\xbd\xd0\xbe\xd0\xb5 \xd0\xb1\xd0\xb4\xd0\xb5\xd0\xbd\xd0\xb8\xd0\xb5, Vsenoshchnoe bdenie), opus 37, je kompozicija Sergeja Rahmaninova za me\xc5\xa1ani zbor a cappella. Dokon\xc4\x8dana in krstno izvedena je bila leta 1915. Zasnovana je na besedilih ruskega pravoslavnega obreda, imenovanega vseno\xc4\x8dno bdenje._NEWLINE_Skladba je bila obravnavana tudi kot skladateljevo najbolj\xc5\xa1e delo  in\xc2\xa0\xc2\xbbnajve\xc4\x8dji glasbeni dose\xc5\xbeek ruske pravoslavne cerkve\xc2\xab. Sicer je bilo Vseno\xc4\x8dno bdenje poleg  kantate Zvonovi skladatelju samemu dolgo \xc4\x8dasa najljub\xc5\xa1e delo. Rahmaninov je \xc5\xbeelel, da bi enega izmed stavkov Vseno\xc4\x8dnega bdenja (\xc5\xa1t. 5) peli na njegovem pogrebu. Naslov tega glasbenega dela je pogosto preveden preprosto kot Vespers (slovensko: Ve\xc4\x8dernice), kar je tako knji\xc5\xbeno kot pomensko neto\xc4\x8dno, kar se ti\xc4\x8de celotne skladbe: samo prvih \xc5\xa1est od skupno petnajstih stavkov se nana\xc5\xa1a na besedila iz Ve\xc4\x8dernic ruske ortodoksije.\n_START_SECTION_\nSkladba in zgodovina izvedb\n_START_PARAGRAPH_\nSkladbo Vseno\xc4\x8dno bdenje je Rahmaninov skomponiral v manj kot dveh tednih med januarjem in februarjem leta 1915, njena prva izvedba pa je bila v Moskvi marca istega leta. Ta izvedba naj bi delno vzpodbujala tudi ruske vojne napore. Nikolaj Danilin je dirigiral mo\xc5\xa1kemu zboru (Moskovski sinodalni zbor), izvedba pa je bila toplo sprejeta tako s strani kritike kot ob\xc4\x8dinstva. Zaradi uspe\xc5\xa1nosti je bila izvedena \xc5\xa1e petkrat v roku enega meseca. Vendar pa sta Ruska revolucija leta 1917 in vzpon Sovjetske Zveze privedla do opustitve izvedb vsakr\xc5\xa1ne religiozne glasbe, 22. julija 1918 je Sinodalni zbor zamenjal ne-verski\xc2\xa0\xc2\xbbZbor narodne akademije\xc2\xab. Zapisano je bilo, da\xc2\xa0\xc2\xbbnobena skladba ne predstavlja konca zgodovinskega obdobja tako jasno kot to liturgi\xc4\x8dno delo\xc2\xab.'